अब उसके मन में भिन्न-भिन्न प्रकार की आशंकाएं व्याप्त होने लगी- कहीं प्रोफेसर गांगुली की ही बात तो सत्य नहीं है। हरीश इस प्रकार मुझे क्यों छोड़ गया? पेट्रोल पम्प पर यदि वह मुझे अपने साथ ले जाता तो क्या हर्ज था? तो क्या पेट्रोल-पम्प से पेट्रोल लेने का बहाना ही था। हाय री मेरी अकल। मैंने यह क्यों नहीं कहा कि मुझे यहां क्यों छोड़ रहे हो, पेट्रोल लेना है तो ले लो, मैं कार में बैठी रहूंगी। पता नहीं, मुझे यह बात उस समय सूझी क्यों नहीं? वाह रे हरीश! ... बेटा, मैंने क्या नहीं किया तुम्हारे लिए? और आज तुमने।.... मैं तो तुम्हें ऐसा नहीं समझती थी। क्या सोनू और मोनिका भी मुझे याद नहीं करेंगे? शायद यह सब की मिलीभगत हो। पर उन्होंने ऐसा क्यों किया? ऐसा तो कोई करता नहीं। नहीं, नहीं, वह मुझे ले जाना भूल गया होगा। घर जाकर फिर लौटकर आएगा मुझे लेने के लिए।